**ฐากร ตัณฑสิทธิ์** (เกิดวันที่ 10 กันยายน พ.ศ. 2503) อดีตเลขาธิการพรรคไทยสร้างไทย สมาชิกสภาผู้แทนราษฎรแบบบัญชีรายชื่อ และประธานคณะกรรมาธิการการอุดมศึกษา วิทยาศาสตร์ วิจัยและนวัตกรรม สภาผู้แทนราษฎร อดีตเลขาธิการ กสทช คนแรกของสำนักงาน กสทช

ประวัติ
-------

ฐากร ตัณฑสิทธิ์ เกิดเมื่อวันที่ 10 กันยายน พ.ศ. 2503 ที่จังหวัดกาฬสินธุ์ จบการศึกษาระดับปริญญาตรีนิติศาสตร์ (เกียรตินิยมอันดับสอง) จากมหาวิทยาลัยรามคำแหง และปริญญาโทด้านรัฐประศาสนศาสตร์จากมหาวิทยาลัยดีทรอยต์ สหรัฐอเมริกา ในปี พ.ศ. 2556 ได้รับปริญญารัฐประศาสนศาสตรดุษฎีบัณฑิตกิตติมศักดิ์จากมหาวิทยาลัยสงขลานครินทร์ ในปี 2558 ได้รับรางวัลบุคคลคุณภาพด้านวิทยาศาสตร์แห่งปีจากมูลนิธิสภาวิทยาศาสตร์และเทคโนโลยีแห่งประเทศไทย และในปี พ.ศ. 2560 ได้รับรางวัลผู้ทำคุณประโยชน์ ด้านทรัพยากรมนุษย์จากมหาวิทยาลัยธรรมศาสตร์ และได้รับปริญญาดุษฎีบัณฑิตกิตติมศักดิ์สาขารัฐประศาสนศาสตร์จากมหาวิทยาลัยศรีนครินทรวิโรฒ (มศว) ในปีดังกล่าวอีกด้วย

ครอบครัว
--------

ในด้านครอบครัว ได้สมรสกับ นางพรพาณี ตัณฑสิทธิ์ สำเร็จการศึกษาอักษรศาสตร์บัณฑิตจุฬาลงกรณ์มหาวิทยาลัยและปริญญาโทสาขา Teaching English as a second language จาก University of South Florida (USF) และเป็นอดีตอาจารย์คณะศิลปศาสตร์มหาวิทยาลัยอัสสัมชัญ โดยมีบุตรธิดา 3 คน ได้แก่ นายฉันทวิชญ์ ตัณฑสิทธิ์ นักเรียนทุนธนาคารแห่งประเทศไทย สำเร็จการศึกษาในระดับปริญญาตรีจากวิทยาลัยเศรษฐศาสตร์และรัฐศาสตร์แห่งลอนดอน(LSE) ปริญญาโทด้านเศรษฐศาสตร์จากมหาวิทยาลัยโคลัมเบีย ปริญญาโทด้านนโยบายสาธารณะจากมหาวิทยาลัยฮาร์วาร์ด และกำลังศึกษาต่อระดับปริญญาเอกด้านนโยบายสาธารณะมหาวิทยาลัยออกซฟอร์ด น.ส.อิสรีย์ ตัณฑสิทธิ์ สำเร็จการศึกษาในระดับปริญญาตรี สาขากฎหมายจากมหาวิทยาลัยเคมบริดจ์ ระดับปริญญาโท สาขากฎหมายจากมหาวิทยาลัยแห่งชาติออสเตรเลีย(ANU) และเนติบัณฑิตไทย ปัจจุบันรับราชการเป็นผู้พิพากษา และนายกฤตธี ตัณฑสิทธิ์ นักเรียนทุนสำนักงานคณะกรรมการข้าราชการพลเรือน (ก.พ.) ในระดับปริญญาตรี สาขานโยบายสังคม จากวิทยาลัยเศรษฐศาสตร์และรัฐศาสตร์แห่งลอนดอน(LSE) และปริญญาโทด้าน Medical Anthropology จาก University College London (UCL) ปัจจุบันเป็นอาจารย์คณะสังคมวิทยาและมานุษยวิทยา มหาวิทยาลัยธรรมศาสตร์

การทำงาน
--------

ฐากร ตัณฑสิทธิ์ เคยทำงานอยู่ที่สำนักงบประมาณ ตั้งแต่ปี 2530 - 2548 กระทั่งมาดำรงตำแหน่งเลขาธิการ กสทช. มีผลงานสำคัญคือการจัดการประมูลคลื่นความถี่ในย่านความถี่ที่สามารถนำมาใช้กับเทคโนโลยี 4G ในช่วงปี พ.ศ. 2558 ที่มีการแข่งขันในการประมูลอย่างดุเดือดจนสร้างรายได้เข้ารัฐได้อย่างมหาศาล โดยการประมูลครั้งแรกของคลื่นย่าน 1800 MHz เป็นเวลาสองวันสามารถสร้างรายได้ให้กับรัฐกว่า 8 หมื่นล้านบาท และ การประมูลคลื่น 900 MHz ในเดือนถัดมาที่ใช้เวลากว่า 4 วัน 3 คืน นั้นสร้างรายได้เข้ารัฐกว่าอีกหนึ่งแสนห้าหมื่นล้านบาท และในปีดังกล่าว ยังได้ออกกฎลงทะเบียนซิมเพื่อจัดระเบียบและสร้างความปลอดภัยให้แก่สังคม

ฐากร ตัณฑสิทธิ์ บริหารงานของ กสทช. โดยมีการจัดการประมูลในคลื่นย่าน 1800 MHz และ คลื่น 900 MHz สร้างรายได้เข้ารัฐกว่าอีก 5 หมื่นล้านบาท 
ถัดมาในปี 2562 ก็ได้จัดประมูลคลื่น 700 MHz ล่วงหน้าเพื่อกรุยทางประเทศไทยเข้าสู่ยุค 5G และโกยเงินเข้ารัฐกว่าอีก 5.6 หมื่นล้านบาท และในปี 2563 ได้มีการจัดประมูลคลื่น 5G อีก 4 ย่าน คือ 700 MHz, 1800 MHz, 2600 MHz และ 26 GHz โดยการเคาะราคาการประมูลได้เกิดขึ้นในวันที่ 16 กุมภาพันธ์ 2563 โดยผลการประมูลในครั้งนั้น ได้มีการสร้างรายได้เกิดขึ้นประมาณ 100,521 ล้านบาท และผู้ชนะการประมูลทุกรายได้มีการชำระค่าประมูลและรับใบอนุญาตเรียบร้อยแล้ว จึงทำให้ประเทศไทยเป็นประเทศที่ประมูล 5G สำเร็จประเทศแรกในกลุ่มอาเซียน

### งานการเมือง

ฐากร เข้าร่วมงานการเมืองกับคุณหญิงสุดารัตน์ เกยุราพันธุ์ และลงสมัครรับเลือกตั้ง ส.ส.แบบบัญชีรายชื่อ พรรคไทยสร้างไทย ต่อมาได้เลื่อนขึ้นมาเป็น ส.ส.แทนคุณหญิงสุดารัตน์ ที่ลาออกจากตำแหน่งในเดือนกรกฎาคม พ.ศ. 2566

ฐากร ได้รับเลือกเป็นเลขาธิการพรรคไทยสร้างไทย ในเดือนมีนาคม พ.ศ. 2566 ต่อมาได้ลาออกจากตำแหน่งในเดือนมกราคม พ.ศ. 2567 เพื่อแสดงความรับผิดชอบกรณีสมาชิกสภาผู้แทนราษฎรของพรรคลงมติสวนทางกับมติพรรคร่วมฝ่ายค้าน

เครื่องราชอิสริยาภรณ์
---------------------

* พ.ศ. 2556 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2553 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2555 –  เหรียญลูกเสือสดุดี ชั้นที่ 2

เชิงอรรถ
--------

1. ↑  ก่อนวันที่ 18 ตุลาคม พ.ศ. 2566 ชื่อเดิมคือ คณะกรรมาธิการการวิทยาศาสตร์ เทคโนโลยี วิจัยและนวัตกรรม

อ้างอิง
-------

1. ↑  "ฐากร ตัณฑสิทธิ์". *ไทยรัฐ*. สืบค้นเมื่อ 3 มกราคม 2563. `{{cite news}}`: ตรวจสอบค่าวันที่ใน: `|access-date=` (help)
2. ↑  ‘เลขาฯกสทช.’ รับรางวัลผู้ทำคุณประโยชน์ ด้านทรัพยากรมนุษย์ มธ.
3. ↑  สภา มศว มอบดุษฎีบัณฑิตกิตติมศักดิ์ 5 ผู้ทำคุณประโยชน์ให้สังคม
4. ↑  Thailand's 4G auction bids rise to $2.26 bln at close
5. ↑  Thailand: Jasmine, True Corp bid $4.2b to win marathon 4G auction on 900MHz
6. ↑  เวทีเอก "DTAC"-"กสทช." มาตรการเยียวยาคลื่น!
7. ↑  กสทช.ยิ้มแก้มปริได้5.6หมื่นล้านจัดสรรคลื่น 700 MHz โวเยียวยาทีวีดิจิทัลแล้วยังเหลือเข้าคลัง2หมื่นล้าน
8. ↑  ประมูลคลื่น "5G" เป้า 1.2 แสนล้าน ถ้าขายออกคลื่นเดียว "กสทช."จะได้เงินเท่าไร
9. ↑  "Thailand 'first' Asean nation to roll out 5G commercial service". *nationthailand* (ภาษาอังกฤษ). 2020-08-19.
10. ↑  "ฐากร" ลาออกเลขาฯ พรรคไทยสร้างไทย รับผิดชอบ หลัง 3 สส.โหวต
11. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๖, เล่ม ๑๓๐ ตอนที่ ๓๐ ข หน้า ๕๐, ๖ ธันวาคม ๒๕๕๖
12. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๓, เล่ม ๑๒๗ ตอนที่ ๑๔ ข หน้า ๑๔๑, ๘ ธันวาคม ๒๕๕๓
13. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นสิริยิ่งรามกีรติ ลูกเสือสดุดีชั้นพิเศษ และเหรียญลูกเสือสดุดี ประจำปี ๒๕๕๔ - ๒๕๕๕, เล่ม ๑๓๒ ตอนที่ ๔ ข หน้า ๔๐, ๒๐ มกราคม ๒๕๕๘